FÆLLES HOLDNING (EF) Nr. 36/2002

fastlagt af Rådet den 25. marts 2002

med henblik på vedtagelse af Europa-Parlamentets og Rådets forordning (EF) nr. .../2002 om ændring af Rådets forordning (EØF) nr. 95/93 af ... om fælles regler for tildeling af ankomst- og afgangstidspunkter i Fællesskabets lufthavne

(2002/C 145 E/03)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 80, stk. 2,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

efter høring af Regionsudvalget,

efter proceduren i traktatens artikel 251(3), og

ud fra følgende betragtninger:

(1) Terrorangrebene den 11. september 2001 i De Forenede Stater og den efterfølgende politiske udvikling havde alvorlige konsekvenser for luftfartsselskabers operationer og medførte en betydelig nedgang i efterspørgslen i resten af sommerfartplansæsonen 2001 og i vinterfartplansæsonen 2001-2002.

(2) Med henblik på at sikre, at manglende udnyttelse af tildelte ankomst- og afgangstidspunkter for disse sæsoner ikke fører til, at luftfartsselskaber mister deres rettigheder til disse tidspunkter, synes der at være behov for klart og entydigt at slå fast, at terrorangrebene den 11. september 2001 har haft en negativ indflydelse på disse fartplansæsoner.

(3) Rådets forordning (EØF) nr. 95/93 af 18. januar 1993 om fælles regler for tildeling af ankomst- og afgangstidspunkter i Fællesskabets lufthavne(4) bør derfor ændres i overensstemmelse hermed -

UDSTEDT FØLGENDE FORORDNING:

Artikel 1

I forordning (EØF) nr. 95/93 indsættes følgende artikel: "Artikel 10a

Begivenhederne den 11. september 2001

Koordinatorerne accepterer, for så vidt angår artikel 10, stk. 3, at luftfartsselskaberne er berettiget til at få tildelt samme serie ankomst- og afgangstidspunkter i sommerfartplansæsonen 2002 og vinterfartplansæsonen 2002-2003, som de var tildelt den 11. september 2001 for henholdsvis sommerfartplansæsonen 2001 og vinterfartplansæsonen 2001-2002."

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra den ...

Denne forordning er bindende i alle enkeltheder og gælder umiddelbart i hver medlemsstat.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 270 E af 25.4.2001, s. 131.

(2) Endnu ikke offentliggjort i EFT.

(3) Europa-Parlamentets udtalelse af 6. februar 2002 (endnu ikke offentliggjort i EFT), Rådets fælles holdning af 25. marts 2002 og Europa-Parlamentets afgørelse af ... (endnu ikke offentliggjort i EFT).

(4) EFT L 14 af 22.1.1993, s. 1.

RÅDETS BEGRUNDELSE

1. Den 15. januar 2002 forelagde Kommissionen Rådet sit forslag til Europa-Parlamentets og Rådets forordning om ændring af Rådets forordning (EØF) nr. 95/93 af 18. januar 1993 om fælles regler for tildeling af ankomst- og afgangstidspunkter i Fællesskabets lufthavne. Forslaget ligger i forlængelse af begivenhederne den 11. september 2001 og har til formål for sommersæsonen 2002 og vintersæsonen 2002-2003 at lade luftfartsselskaberne beholde de ankomst- og afgangstidspunkter, som de var tildelt den 11. september 2001. Forslaget er baseret på artikel 80, stk. 2, i EF-traktaten og henhører under den fælles beslutningsprocedure i traktatens artikel 251.

Det Økonomiske og Sociale Udvalg afgav udtalelse den 21. marts 2002, og Regionsudvalget har afstået fra at afgive udtalelse om denne sag.

Europa-Parlamentet afgav udtalelse den 6. februar 2002(1).

Den 25. marts 2002 vedtog Rådet sin fælles holdning i medfør af traktatens artikel 251, stk. 2.

2. Rådet kunne fuldt ud tilslutte sig Kommissionens forslag. Under behandlingen af forslaget konstaterede det imidlertid, at det ikke kunne acceptere Europa-Parlamentets foreslåede ændring om indsættelse af en artikel 10b. Endvidere foretog det følgende to ændringer, som ikke er af væsentlig substansbetydning:

- udeladelse af første punktum i forslagets artikel 10a, da der henvises til terrorangrebene i betragtningerne

- fastholdelse af den 11. september 2001 som referencedato for planlægningen af ankomst- og afgangstidspunkter.

(1) Dok. 5961/02 CODEC 149 Aviation 17.